Sak a 7
D tigissã sasa, bõe la d maanda?
Naoor wʋsgo, pipi kiris-nebã sã n da tigim taaba, b yɩɩndame, n pʋʋse, n karem Wẽnnaam Gomdã la b sõs a zugu. B ra pa tar yel-maandɩ ye. (1 Korẽnt dãmba 14:26) Tõnd me tigissã sasa, woto la d maanda.
D paamda zãmsg sẽn yit Biiblã pʋgẽ. Sibr bɩ hat daare, tiging fãa kelgda sõsg minit 30 pʋgẽ. Yaa sõsg sẽn wilgd Biiblã saglsã yõod ne tõndo, la a goamã sẽn pidsd to-to rũndã-rũndã. Ned fãa lakda a Biibl n tũud vɛrse rãmbã karengo. Sõs-kãng poore, d naagda taab n zãms “Gũusg Gasgã” lɛɛr a ye pʋgẽ. Wakat kãnga, ned fãa tõe n zẽka a nug n leok sogsgã. “Gũusg Gasgã” zãmsg sõngda tõnd tɩ d bãng n tũ Biiblã saglsã. Dũniyã gill zugu, d tigimsã sõor yɩɩda 100000, la d fãa zãmsda bõn-yɛng Gũusg Gasgã pʋgẽ.
D paamda minim n tõe n zãms neb a taabã. D tigimda taab raar a to me. Tigs-kãng sɩngda ne tigingã Biibl zãmsg sẽn kaoosd minit 30, n sõngd tõnd tɩ d wʋmd Biiblã bãngr-goam la a saglsã võor sõma wã. Naaga ne sogsgo, tɩ ned fãa tõe n kẽes a toogo. Rẽ poore, yaa Wẽnnaam tʋʋmdã lekoll sẽn kaoosd minit 30 wã. A sɩngda ne Biiblã zĩig ning b sẽn wilg tigingã neb tɩ b reng n karmã wɛgsgo. Rẽ poore, yaa karen-biis nins b sẽn kõ gom-zut tɩ b wɛgsã n na n pʋg taab n sõse. Sõsg fãa poore, lekollã yel-gɛt kõta sagls sẽn na n paas b karengã sõmblem la b goamã minim. (1 Tɩmote 4:13) D baasda ne Tʋʋmdã tigsga. Yẽ kaoosda minit 30. Rẽ sasa, d kelgda sõss ne bool-n-sogse, la d get mak-n-wilg toor-toore, sẽn wilgd d sẽn tõe n zãms ned Biiblã to-to tɩ yɩ sõma.
D kɩsa sɩd tɩ y sã n wat tõnd tigissã, y sũur na n yɩɩ noog wʋsg ne y sẽn na n wʋm bũmb ning sẽn yit Biiblã pʋgẽ wã.—Ezai 54:13.
Y sã n wa a Zeova Kaset rãmbã tigissã, bõe la y na n wʋme?
Tõnd tigsg bʋg la y rat n wa semen ning sẽn watã?
mos_Latn mos_Latn mos_Latn mos_Latn mos_Latn mos_Latn mos_Latn mos_Latn